*Likumprojekts*

**Eiropas Biroja krāpšanas apkarošanai atbalsta likums**

**1.pants. Likuma mērķis**

Likuma mērķis ir nodrošināt efektīvu atbalstu Eiropas Birojam krāpšanas apkarošanai (turpmāk - OLAF) tā veiktajās administratīvajās izmeklēšanās, lai aizsargātu Eiropas Savienības un Eiropas Atomenerģijas kopienas finanšu intereses pret krāpšanu, korupciju un citām nelikumīgām darbībām.

**2.pants. Likuma darbības joma**

Likumu piemēro, sniedzot atbalstu OLAF, ciktāl to nenosaka Eiropas Parlamenta un Padomes 2013. gada 11. septembra Regula (ES, Euratom) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (turpmāk – Regula 883/2013), un Padomes 1996. gada 11. novembra (Euratom, EK) Regula Nr. 2185/96 par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām.

**3. pants. Atbalsta sniegšanā OLAF iesaistītās institūcijas**

Atbalstu OLAFsniedz:

1) Finanšu ministrija kā kompetentā iestāde Regulas 883/2013 izpratnē (turpmāk – kompetentā iestāde);

2) Valsts vai pašvaldības policija.

**4. pants. Kompetentās iestādes tiesības un pienākumi**

(1) Kompetentā iestāde pēc OLAF pieprasījuma:

1. piedalās un sniedz atbalstu OLAF administratīvajai izmeklēšanai Latvijas Republikā;
2. piedalās un sniedz atbalstu OLAF sanāksmēs ar valsts vai pašvaldību institūcijām, tostarp ar tiesībaizsardzības iestādēm;
3. pieprasa un bez maksas noteiktajā apjomā un formā saņem no privātpersonām, valsts un pašvaldību institūcijām un amatpersonām informāciju, dokumentus vai to kopijas un citus materiālus, tostarp ierobežotas pieejamības informāciju, kas attiecas uz OLAF veikto administratīvo izmeklēšanu;
4. pieprasa kontu reģistrā iekļautās ziņas saskaņā ar Kontu reģistra likumu;
5. pieprasa kredītiestādes rīcībā esošās neizpaužamās ziņas saskaņā ar Kredītiestāžu likumu.

(2) Kompetentā iestāde var pieņemt lēmumu par tiesiskā pienākuma veikt noteiktu darbību vai atturēties no tās uzlikšanu privātpersonai, ja privātpersona nepilda OLAF prasības, it īpaši, ja tā:

1) liedz piekļuvi privātpersonas īpašumā, valdījumā vai lietošanā esošām telpām vai kustamai mantai;

2) neizsniedz vai liedz piekļuvi informācijai vai dokumentiem, neatkarīgi no to uzglabāšanas veida.

(3) Lēmumu par tiesiskā pienākuma un piespiedu naudas uzlikšanu pieņemšana, pārsūdzēšana un piespiedu izpilde notiek Administratīvā procesa likumā noteiktajā kārtībā.

(4) Lēmuma pārsūdzēšana neaptur tā darbību.

Finanšu ministrs J.Reirs